Tarybos reglamentas (EB, EAPB, Euratomas) Nr. 2459/98
1998 m. lapkričio 12 d.
iš dalies keičiantis Reglamentą (EEB, Euratomas, EAPB) Nr. 260/68, nustatantį apmokestinimo Europos Bendrijų naudai sąlygas ir tvarką
EUROPOS SĄJUNGOS TARYBA,
atsižvelgdama į Europos Bendrijų jungtinės Tarybos ir jungtinės Komisijos steigimo sutartį,
atsižvelgdama į Protokolą dėl Europos Bendrijų privilegijų ir imunitetų ir ypač į jo 13 straipsnį,
atsižvelgdama į Komisijos pasiūlymą,
kadangi, atsižvelgiant į 1998 m. lapkričio 12 d. Tarybos reglamentą (EB, EAPB, Euratomas) Nr. 2458/98, iš dalies keičiantį Reglamentą (EEB, Euratomas, EAPB) Nr. 259/68, nustatantį Europos Bendrijų pareigūnų tarnybos nuostatus ir kitų tarnautojų įdarbinimo sąlygas, taip pat kitus jiems taikomus reglamentus dėl užmokesčio, pensijų ir kitų finansinių išmokų nustatymo eurais [1], Tarybos Reglamentas (EEB, Euratomas, EAPB) Nr. 260/68 [2] turėtų būti iš dalies pakeistas,
PRIĖMĖ ŠĮ REGLAMENTĄ:
1 straipsnis
Reglamente (EEB, Euratomas, EAPB) Nr. 260/68 terminas "Belgijos frankai" pakeičiamas terminu "eurai", o Belgijos frankais išreikštos sumos keičiamos į jų ekvivalentą eurais Tarybos nustatytu keitimo kursu.
Taikomos 1997 m. birželio 17 d. Tarybos reglamente (EB) Nr. 1103/97 dėl su euro įvedimu susijusių tam tikrų nuostatų [3] nustatytos taisyklės, susijusios su dydžių apvalinimu.
2 straipsnis
Reglamento (EEB, Euratomas, EAPB) Nr. 260/68 8 straipsnis pakeičiamas taip:
"8 straipsnis
Mokestis yra išskaitomas prie šaltinio. Mokesčio suma suapvalinama mažėjimo linkme iki vienos šimtosios euro."
3 straipsnis
1999 m. sausio 1 d. Komisija, remdamasi šiuo Reglamentu, Tarybos reglamente (EEB, Euratomas, EAPB) Nr. 260/68 nurodytas sumas Belgijos frankais konvertuoja į eurus; šios vertės 1999 m. sausio mėn. skelbiamos Europos Bendrijų oficialiajame leidinyje.
4 straipsnis
Šis reglamentas įsigalioja jo paskelbimo Europos Bendrijų oficialiajame leidinyje dieną.
Jis taikomas nuo 1999 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1998 m. lapkričio 12 d.